晝寢上府公
作者：劉敞
朝代：宋

paragraphs: 長日無所爲，高卧聊自如。
清風拂庭樹，蕭蕭窗戶虚。
曠逸追羲皇，粹和反華胥。
暢然物外遊，謂若天下無。
方今少陽交，田野東作初。
壯者固不暇，老者日競趨。
胡爲乃自便，徐徐以于于。
從吏代力耕，飽食良自娛。
事賢庇敏政，宿官特多餘。
念兹寄幽閒，未覺勞簿書。
但恨不可雕，正當砭其愚。